**ELŐTERJESZTÉS KÍSÉRŐLAP**

**E-szám:61/2016.**

**Tárgy: Döntés a Nagykovácsi Kispatak Óvoda intézményvezetői megbízására vonatkozó pályázati eljárás eredményéről**

**Előterjesztő neve:** Kiszelné Mohos Katalin polgármester

**Előadó neve:** Grégerné Papp Ildikó osztályvezető

**Az előterjesztés aláírás előtti előzetes ellenőrzése**

**Vezetői ellenőrzés**

- az előterjesztés tartalmilag és formailag *megfelelő – nem megfelelő*

 **előadó osztályvezetője**

**Pénzügyi ellenőrzés**

- az előterjesztés tartalmilag és formailag *megfelelő – nem megfelelő*

**pénzügyi osztályvezető**

**Törvényességi ellenőrzés**

- az előterjesztés tartalmilag és formailag *megfelelő – nem megfelelő*

**Nagykovácsi, 2016. június 3.**

**jegyző**

***Az előterjesztés kiküldhető – nem küldhető ki.***

**Nagykovácsi, 2016. június 3.**

 **polgármester**

**Tisztelt Képviselő-testület!**

A Nagykovácsi Kispatak Óvoda vezetőjének megbízása 2016. augusztus 15. napjával lejár.

A köznevelési intézmények élén álló vezetők megbízása a közalkalmazottak jogállásáról szóló 1992. évi XXXIII. törvény (a továbbiakban: Kjt.) értelmében „magasabb vezetői” megbízásnak minősül, ezért ezt a vezetői beosztást nyilvános pályázat útján kell betölteni. A pályázati eljárás lebonyolításával összefüggő előkészítő feladatokról a pedagógusok előmeneteli rendszeréről és a közalkalmazottak jogállásáról szóló 1992. évi XXXIII. törvény köznevelési intézményekben történő végrehajtásáról szóló 326/2013. (VIII.30.) Korm. rendelet (továbbiakban: Korm. rendelet) rendelkezik. A Korm. rendelet szerint magasabb vezetői, vezetői megbízást az év során bármikor, öt évre kell adni.

Ha a nevelési-oktatási intézményben az intézményvezetői megbízás utolsó napja nem a július 1-jétől augusztus 15-ig terjedő időszakra esik, a megbízás lejártának időpontját akkor is erre az időszakra kell adni, ha az 5 éves határozott idő egyébként ennél az időpontnál legfeljebb hat hónappal korábban vagy később járna le.

Az intézményvezetői pályázati eljárás előkészítésével összefüggő feladatokat - ide nem értve a pályázati feltételek meghatározását - a köznevelési intézményt fenntartó települési önkormányzat jegyzője látja el.

 Az intézményvezetői magasabb vezetői megbízásra irányuló pályázati felhívást a Kjt-ben meghatározottakon túl - a miniszter által vezetett minisztérium hivatalos lapjában is közzé kell, egyéb magasabb vezetői, vezetői megbízás esetén közzé lehet tenni.

A nemzeti köznevelésről szóló 2014. évi CXC. törvény (a továbbiakban Nkt.) 83. § (2) bekezdés f) pontja alapján a köznevelési intézmény vezetőjének megbízása, kinevezése a fenntartó feladata.

A Magyarország helyi Önkormányzatairól szóló 2011. évi CLXXXIX törvény (továbbiakban Mötv.) 41. § (7) bekezdése szerint a helyi önkormányzat képviselő-testülete – amennyiben törvény kivételt nem tesz – nevezi ki az intézmény vezetőjét.

A Képviselő-testület 36/2016. (III. 31.)számú határozatával pályázatot írt ki a Nagykovácsi Kispatak Óvoda intézményvezetői megbízására és felhatalmazta a Jegyzőt, a pályázati felhívás – jogszabály szerinti – közzétételére és a pályázati eljárás lefolytatásával összefüggő feladatok ellátására.

A Képviselő-testület döntése szerint a közszolgálati állásportálon, valamint az önkormányzat honlapján a pályázati felhívás 2016. április 5-én megjelent. A pályázati kiírást az Emberi Erőforrások Minisztériuma hivatalos lapjában az Oktatási és Kulturális Közlönyben is megjelentettük.

A pályázat benyújtásának a határideje **2016. május 5. napja** volt. A megjelölt határidőig egy pályázat érkezett: **Szabó Orsolya Gabriella pályázata**. A benyújtott pályázati anyag hiánytalan, a pályázati kiírásnak megfelelő. A pályázó nyilatkozatában hozzájárult, hogy a testület a személyét érintően pályázat tárgyalását nyílt ülés keretében folytassa le.

A Korm. rendelet 23. § (3) bekezdése alapján pályáztató a pályázattal kapcsolatos vélemények kialakításához - a pályázatnak a nevelőtestület részére történő átadás napját követő első munkanaptól számítva - legalább 30 napot köteles biztosítani (a továbbiakban: véleményezési határidő).

A nevelőtestület (szakalkalmazotti értekezlet) a véleményezési határidőn belül alakíthatja ki szakmai véleményét a vezetési programról. A pályázati eljárásban lehetővé kellett tenni, hogy a nevelőtestület mellett a vezetési programról véleményt nyilváníthasson a Nemzeti Pedagógus Kar illetékes területi szerve. A pályázatról véleményt kellett kérni továbbá a szülői szervezettől is.

A Nemzeti Pedagógus Kar Pest Megyei Elnöksége 2016. május 26-án kelt levelében arról tájékoztatta a hivatalt, hogy nem kíván élni véleményezési jogával.

A szülői szervezett támogatta Szabó Orsolya Gabriella óvodavezetői megválasztását.

A nevelőtestület szakalkalmazotti értekezletét 2016. június 3-án tartja, így véleményük június 6-án kerül megküldésre.

A Kjt. 20/A. § (6) bekezdése szerint a pályázót a kinevezési, megbízási jogkör gyakorlója által létrehozott bíráló bizottság hallgatja meg. A bizottság a Polgármester valamint az Oktatási, Kulturális, Sport, Turisztikai és Környezetvédelmi Bizottság tagjaiból áll.

A Képviselő-testület, mint a kinevezési, megbízási jogkör gyakorlója a bizottság írásba foglalt véleményét mérlegelve dönt a vezetői megbízásról.

Az óvodavezető illetményének megállapítására a Kjt. szabályai mellett az Nkt. 97. § (20a) bekezdésében meghatározott illetményalap, valamint az Nkt. 7. mellékletében meghatározott illetmény és illetményalap, valamint a 8. számú melléklet szerinti intézményvezetői pótlék összege az irányadó.

A határozati javaslat elfogadásához minősített szavazattöbbség szükséges.

Kérem a Tisztelt Képviselő-testületet, hogy a határozati javaslatot a fentiek leírtak figyelembe vételével szíveskedjen elfogadni.

Nagykovácsi, 2016. június 3.

Kiszelné Mohos Katalin

 polgármester

**HATÁROZATI JAVASLAT**

**Tárgy: Döntés a Nagykovácsi Kispatak Óvoda intézményvezetői magasabb vezetői megbízására vonatkozó pályázati eljárás eredményéről**

Nagykovácsi Nagyközség Önkormányzatának Képviselő-testülete úgy dönt, hogy a Nagykovácsi Kispatak Óvoda intézményvezetői feladatának ellátásával **2016. augusztus 15. napjától 2021. augusztus 14.** napjáig tartó határozott időre **Szabó Orsolya Gabriellát** (szül.: Kazincbarcika, 1970.05.02. lakcím: 2094 Nagykovácsi, Virágos sétány 91.) bízza meg.

Illetménye a vonatkozó jogszabályi előírások figyelembe vételével kerül megállapításra.

A Képviselő-testület felhatalmazza a polgármestert a szükséges munkáltatói és egyéb intézkedések megtételére.

**Határidő:** 2016. augusztus 15.

**Felelős:** Polgármester